Talerne fra demonstrationen mod asylstramningerne i lovforslag L87 tirsdag den 26.januar 2016 bringes her i tekst, som udleveret af forfatterne:

**Tale af skuespiller og konferencier Anne Marie Helger:**

Hvor er det godt at stå her sammen med jer meddemonstranter mod Asylstramninger. Hvem har kaldt os sammen? Det er igen de bedste Bedsteforældre for Asyl! I Bedsteforældre for Asyl er tidens sande beundringsværdige helte. Midt i jeres livs travleste tid. I er jo i gang med en hundesvær PHD. Jeg skal osse selv i gang med min PHD = Pensionist Hele Dagen. De Bedste Forældre for Asyl er i sjælden grad nogle gæve grå hjælme, der hjælper, lindre og vækker til mod og modstand mod afskyvækkende Asylstramninger. De stramninger kan ikke strammes strammere, så kvæler de flygtningene. Men det er vel osse det der er meningen. Stakkels medmennesker på flugt, hvis de ikke er druknet eller udsultet eller pint og plaget til døde, så kan de komme til Danmark og blive kvalt. Langsomt. Det er skam ikke kun i Syrien at IS hærger – næh det er osse her i Danmark, vi skal slås med IS= Inger Støjberg og alle hendes skyggeledende smykkebeslaglæggende ledere fra Dansk Frikadelle-fundamentalistparti.   
På denne dag sidder de inde i Eregeringen på Cristiansborg og trediebehandler, at folk på flugt ikke må se deres børn og deres kære i tre år eller mere. De folkevalgte folk derinde i Folke-ingentiget – ja det har jeg omdøbt det til: Folke-ingentinget. Fordi folket får ingenting af de folkevalgte folk derinde. De eneste der får noget ud af Folkeingentinget, er de folk der udnytter folket så det vil noget.  
For Folk på flugt gives der ingen nåde.  
Men Bedsteforældre for Asyl gør noget –   
Denne demonstration og I Demonstanter gør noget –I der står her forfrosne og modige. Civilbefolkningen gør mere end noget, for de ved, at hvis vi ikke hjælper folk i nød – nødstedte medmennesker, så er vi jo det Danmark, de skriver så dårligt om ude i verden: Danmark med: D for Dumhed. A for Angst. N for Narsisisme. M for Menneskeforagt. A for Afmagt. R for Råhed og K for Kynisme! Gys i Giftgryden! Hvor grimt kan det blive? Det må snart vende – tryk avler modtryk. Med godt skal ondt fordrives!  
Kærlig hilsen  
Anne Marie Helger  
D. 26 januar 2016

……..

**Tale af Carsten Jensen ved demonstration tirsdag den 26. januar 2016 i København**.

Hvis du spørger regeringen og dens støttepartier, hvorfor vi demonstrerer mod [den udlændingelov, L87, der netop i dag er blevet vedtaget af et flertal i Folketinget](http://www.ft.dk/samling/20151/lovforslag/l87/44/245/afstemning.htm#dok), vil svaret lyde, at vi er flok totalt uvidende, i bedste fald naive, i værste fald bevidst samfundsundergravende tåber, der vil åbne Danmark for en invasion af uintegrerbare flygtningehorder.

Der kunne selvfølgelig også være en anden grund til, at vi står her. Måske står vi her, fordi der er noget i os, der forbyder os at se væk, når et menneske ligger blødende for vores fødder. Måske står vi her, fordi vi er af den overbevisning, at en fremstrakt hånd er et bedre kommunikationsmiddel end en sømbeslået støvle. Måske er vi drevet af den simple logik, at et menneske, der har mistet alt, har brug for hjælp til igen at finde fodfæste.

Se, der kommer de slæbende med deres kufferter tunge af diamanter. De er ikke flygtninge. De er diamantsmuglere. Sådan ser vores justitsminister Søren Pind på flygtninge.

Kyniske spekulanter i vores velfærd. På jagt efter arbejdsfri indtægter lader ægtemænd deres koner i stikken, mødre deres børn. Sådan ser Naser Khader, denne megafon for gemenheden, på de syriske flygtninge, der engang var hans landsmænd. De burde blive hjemme og kæmpe, siger han og bedyrer, at det ville han selv gøre, denne vendekåbe, der skifter politiske partier som andre skifter underbukser. På hvis side ville han kæmpe i Syrien? Torturbødlen og massemorderen Assads på de ulige datoer, de fanatiske islamisters på de lige datoer?

Vi sværmer for ordet nærområder, som er i kælen slægt med ordet nærmiljø. Det er din pligt over for Danmark, Europa, menneskeheden og dig selv at blive i nærområdet, siger vi til flygtningene. Der er du tæt på dit hjem, dit sprog, en kultur, du kender og er fortrolig med. Men de teltlejre i Mellemøsten, hvori millioner nu bor, og som truer sammenhængskraften i de overbelastede værtslande, er ikke noget nærmiljø. Det er slet ikke noget miljø, men destruktionsanstalter for alle menneskelige værdier, inklusive sprog, kultur og livsstil, skueplads for en overlevelseskamp af den mest brutale slags, som kun bliver skærpet af utilstrækkelige fødevareforsyninger.

Selv om den del af udlændingeloven L87, der omhandler konfiskering af smykker og andre værdier, er blevet lempet, er hensigten stadig forstemmende tydelig. Skal du beholde et smykke, må du bevise, at det har affektionsværdi. Den mere end halvt udtalte anklage er, at du ikke er værdig til den flygtningestatus, du påberåber dig.

De har mistet alt, når de når vores grænser. Og i paskontrollen fratager vores politikere med deres bevidst inkriminerende retorik flygtningene det sidste, de har, deres værdighed og menneskelige integritet. Som en utroværdig masse af svindlere, snyltere og kujoner, der kun fortjener vores foragt, bliver de lukket ind i vores land.

I dette land, som er så fuldt af tomme bygninger og nedlagte institutioner, venter der på mange af dem en teltlejr, et valg, de danske myndigheder bevidst har truffet, fordi teltet rummet et vigtigt budskab til de udmattede flygtninge. Du har rejst gennem ørkener, og med fare for at drukne krydset Middelhavet i utætte både, og du er ingen vegne kommet: Du er endt i den samme teltlejr, du flygtede fra. Teltet er din skæbne. Din fremtid er flugt. Du er på livstid dømt til at vandre fra telt til telt, en evig hjemløs. Fat det så!

Udenlandske medier har beskrevet Danmarks forbløffende forvandling fra human velfærdsstat til Europas ondskabsfulde landsbytosse. De har fuldstændig ret. Danmark er blevet et afstumpet land med pigtråd om hjertet.

Det er derfor, vi demonstrerer i dag. For at vise, at ikke alle borgere i Danmark er som vores politikere. Der er mange i dette land, der tænker på en anden, åben og varmere måde. Vi er medlemmer af et større fællesskab, medmenneskelighedens, medfølelsens og menneskerettighedernes, og vi ved, at ingen kan unddrage sig sit globale ansvar. Men vores store problem er, at så få politiske partier minder os om det. Den anstændige borgerlige midte er blevet tavs, socialdemokraterne er moralsk nedbrudte. Ekstremisterne råber deres skingre budskaber. Fornuftens repræsentanter mumler eller tier.

Vi har ikke en flygtningekrise. Europa har før kendt til flygtninge og formået at håndtere millioner. [Vi har en politisk krise, og den består ikke i afmagt, men i europæisk uvilje til at dele ansvaret for flygtningestrømmen](http://kofiannanfoundation.org/newsroom/news/2016/01/migration-debate-denmark-european-race-to-bottom). Hvis den Europæiske Unions 28 medlemslande i stedet for Finanspagten brugte deres betragtelige energi på en Menneskepagt, kunne vi de næste fem år tage mellem en og to millioner flygtninge årligt, og kontinentets befolkningstal ville stadig ikke øges med meget mere end et sted mellem en og to procent.  
Hvis du selv har et barn, så stil dig hen foran spejlet, når du har læst L87, denne lov, der som en brutal menneskehandler skiller børn fra deres forældre i tre afgørende år, og mærk så efter. Er der ikke noget, som kommer helt nede fra bunden af din krop, med udspring i hver eneste af dine livshungrende celler, som skriger i protest mod denne bureaukratiserede umenneskelighed? Er din solidaritet med en anden mor, en anden far, din instinktive omsorg for et fortabt barn ikke større og stærkere end den barriere, som er skabt af hudfarve, sprog og kultur? Er denne lov ikke et overgreb på selve det, vi alle sammen godt ved er meningen med livet, at tage vare på dets fortsættelse, børnenes lykke?

Foran spejlet er det så ikke det spørgsmål, der ubønhørligt må presse sig på for hver enkelt af os: Hvad hvis det var mig, der havde mistet alt? Hvad hvis det var mig, der måtte leve i ødelæggende uvished om mit barns skæbne?

Eller er den afgrund, der skiller os fra flygtningene så uoverstigeligt stor, at spørgsmålet slet ikke kan stilles?

Vi står her i dag, som danskere, som borgere, som mennesker, fordi vi ikke bare aner, føler eller tror, men ved, at ligheden mellem mennesker er større end forskellene. Der er så meget i den globale situation, der inviterer til afmagt. Men her kan vi gøre noget. Og så vil vi ikke.

Vi demonstrerer her i dag for at minde hinanden om, at vi er på denne plagede klode for at tage vare på hinanden, ikke for at vende ryggen til, når nogen lider.

………

"Tre år er en evighed   
**Tale af vicedirektør Louise Holck, Institut for Menneskerettigheder**   
Arrangement v. Bedsteforældre for Asyl, 26. januar 2016   
Danmark har gjort sig selv kendt i udlandet på det lovforslag, regeringen behandler i dag. Det er navnlig forslaget om at kunne inddrage asylsøgeres værdigenstande og smykker, der har vakt opmærksomhed. Tidligere udenrigsminister Per Stig Møller istemte i går koret af kritikere. Han blev i Politiken citeret for følgende:   
’Hele turen har de været ude for menneskesmuglere, røvere og er blevet bestjålet – så står de ved den danske grænse, og så tager man sgu resten. Det synes jeg, de skulle have ladet være med, for det er jo et rent symbolsk beløb. Det hjælper jo ikke i statskassen, de småpenge de får, men vi kan jo se de negative reaktioner.’   
Og man behøver ikke være tidligere udenrigsminister for at se på det på den vis.   
Det allerstørte problem i rækken af foreslåede stramninger er imidlertid ikke det her med værdigenstandene – det er forslaget om, at krigsflygtninge fremover skal vente tre år på at få blive sammenført med deres familie.   
- Her taler vi om mænd, der skal undvære deres hustruer. I tre år. - Vi taler om kvinder, der skal undvære deres ægetemænd i tre år. - Men værre endnu:   
- Vi taler om mødre og fædre, der skal undvære deres børn i tre år.   
Og aller aller værst:   
- Vi taler om børn, der skal undvære deres mor og far i tre år.   
Tre år er en evighed i et barns liv.   
Jeg hørte forleden om en mor, der var flygtet til Danmark uden sine børn. De var blevet efterladt tilbage. Moren savnede selvfølgelig sine børn, men hun kunne ganske enkelt heller ikke holde tanken ud om, at børnene i tre år skulle forblive i den usikkerhed, de var efterladt i. Det endte med, at hun fik børnene sat på en båd over middelhavet. Båden kæntrede. Mirakuløst blev børnene reddet og er nu kommet hertil. Genforenet med deres mor og i sikkerhed her i Danmark.   
Det er den slags situationer dette forslag vil føre med sig.   
Som loven ser ud i dag, rammer den nemlig især syriske kvinder. Det er kvinder, der er flygtet fra krigen, og de har enten efterladt deres børn i Syrien eller i en flygtningelejr uden for Syrien. De har overlevet den farlige rejse op gennem Europa og har nu fået asyl i Danmark Men de må vente i tre år på at få deres børn i sikkerhed i Danmark.   
2   
Institut for Menneskerettigheder har advaret kraftigt mod dette forslag. Vi mener ganske enkelt, at det strider mod den ret til familieliv, vi alle er sikret i den europæiske menneskerettighedskonvention. Det har vi skrevet i vores høringssvar til folketinget. Det har vi sagt direkte til medlemmerne af folketingets udlændingeudvalg.   
I går var udenrigsminister en og udlændingeministeren i Bruxelles. Europaparlamentets Borgerretsudvalg havde stillet spørgsmål til det lovforslag, der netop nu behandles. Ifølge avisreferater sagde udenrigsminister Kristian Jensen her: ’Jeg vil gerne understrege klart: Vi lever op til samtlige indgåede konventioner. Vi vil vurdere de forslag vi har meget nøje imod de konventioner, vi har indgået. Og vi lytter naturligvis, hvis nogen mener, at vores forslag er kritisable. Så lytter vi og vurderer igen.´ Ganske kloge ord.   
For det er faktisk sådan, at der er nogle, der mener, at regeringens forslag er kritisable. Det er ikke bare Institut for Menneskerettigheder, der har peget på, at reglerne om at skulle vente tre år på sin familie ikke er i strid med Danmarks internatioanle forpligtelser. I strid med de konventioner, vi har tiltrådt. I strid med de grundlæggende rettigheder, vores samfund og demokrati er bygget op omkring. I strid med menneskerettighederne.   
Justitsministeriets kronjurister har fremhævet, at der er en vis risiko for, at forslaget strider mod retten til familieliv. Det lyder forsigtigt. De er også forsigtige. Så en bemærkning som denne er værd at lægge mærke til. Og efter sigende er der ikke fortilfælde i dansk lovgivningspraksis på, at embedsværket har advaret på den facon.   
Herudover har en række organisationer kritiseret forslaget. Fordi man mener, at det er i strid med menneskerettighederne.   
Kritikken har lydt fra Dansk Flygtningehjælpe, Amnesty International, DIGNITY, Foreningen af Udlændingeretsadvokater, Red Barnet, Børns Vilkår, SOS mod Racisme, Dansk Socialrådgiverforening og værterne for dagens arrangement, Bedsteforældre for Asyl .   
Og det var bare i Danmark.   
FNs Flygtningehøjkommissariat, UNHCR; har nemlig også hævet advarselsflaget. Og det med usædvanlig tydelighed.   
Og Europarådets Menneskerettighedskommissær har også ladet sin røst høre. Han udtalte tidligere på måneden alvorlig bekymring for, om Danmark ved denne lovgivning er ved at bryde med fundamentale rettigheder og internationale standarder.   
Og da Danmark i torsdags i Geneve blev eksamineret af de øvrige medlemmer af FNs Menneskerettighedsråd i overholdelsen af menneskerettigheder, var der en række lande, der udtrykte bekymring og kritik over, hvad Danmark aktuelt er i gang med.   
Syv lande kritiserede faktisk Danmark på dette punkt. Og jo – nogle af disse lande ligger langt herfra og har måske heller ikke selv helt orden i det menneskeretlige pennalhus. Men også et land som fx Irland var meget klar i mælet:   
’Danmark skal sikre, at også flygtninge med midlertidig flygtningnestatus får familiesammenføring med det samme.’   
  
Danmark vil altså holde familier adskilt i tre år. Vi taler jo blandt andet om børn, der må vente i tre år på at komme i sikkerhed og på at se deres far eller mor igen.   
Forestil dig, at du ikke måtte se dine børn eller din mand eller kone i tre år.   
Tre år er urimeligt lang tid i et barns liv. Tre år er en evighed i et barns liv.   
Derfor vil jeg sige det helt klart og tydeligt til den danske regering. Til medlemmerne af Folketinget. Til jer alle:   
Drop dette forslag! Det er er i strid med vores helt grundlæggende rettigheder. Det er i strid med menneskerettighederne.   
Og det her handler om mennesker. Vores medmennesker."

…………..

"Jeg hedder Line Søgaard, og jeg kommer fra Welcome to Denmark. Vi er et frivilligt initiativ, der har eksisteret siden september. Vi yder praktisk hjælp til flygtninge, og Samtidigt forsøge vi også at presse på for politisk forandring.   
Vi står alle sammen her i dag for at vise modstanden mod asylstramningerne. Vi ved, at de ikke løser den virkelige udfordring: At vi står over for et humanitært problem, der kræver en humanitær løsning. Flygtninge krydser grænser, og det skal løsninger også. I stedet for at tage imod håndsrækningen fra både Sverige og Tyskland, der har forsøgt at løfte det europæiske ansvar, så har Danmark lukket sine grænser og strammet sine i forvejen stramme regler.

Men stramninger er ikke løsningen. De er et kujonagtigt forsøg på at undgå at leve op til de konventioner, som vi har underskrevet. Danmark kan gøre mere, og Danmark burde gøre mere. Vi burde gå først i kampen og være det gode eksempel, som andre lande kunne følge. I stedet sætter vi en lav fællesnævner og sikre os, at det bliver et ræs mod bunden. Det er dybt kritisabelt, og det er ikke Danmark værdigt.

Men vi er langt fra de eneste kritikere regeringen har:  
Blandt de kritiske røster herhjemme finder vi Institut for menneskerettigheder, Red Barnet, Foreningen af udlændinge advokater og Børnerådet som alle har afleveret høringssvar til Folketinget.  
Udefra har UNHCR forgæves forsøgt at få Danmark til at ændre kurs. De har afleveret et 18 siders høringssvar, hvor de anbefaler at droppe stramningerne, som de vurderer, at Danmark er ved at sætte årtiers indsats for flygtninges rettigheder over styr med.

Regeringen siger selv, at de er villige til at gå til grænsen af konventionerne. Men hvad er dog det for en grænse at søge hen mod?! Hensigten med konventionerne er ikke at forsøge at omgå dem, men at vi ærer deres principper. At vi sikre mennesker deres ret til at søge asyl og en værdig behandling i Danmark.

Nej, det er ikke gået ubemærket hen, at det lille land mod nord er blevet så bange, at det har ladet frygten styrer sig. I denne uge er kritikken igen haglet ned over os, og vi måtte se os selv på forsiden af internationale medier med historier, der får os alle, der er samlet her til at krumme tæerne.

Da vores ministre den anden dag stod skoleret nede i Europa-Parlamentet sagde de igen, at det er regeringens kritikere, der i øjeblikket skader Danmarks ry.   
Men det er ikke sandt.

Det er regeringens egen politik, der skader Danmarks ry. Der er intet demokratisk ved at hænge kritikere ud, i stedet for at se på indholdet af den kritik, de modtager. Det er uansvarligt, og det er et svaghedstegn fra en allerede svag regering.  
Og det er kun et forsøg på at fortie modstanden!

Regeringen har allerede vist, at når kritikken skærper til forsøger den at padle i land. Efter kritikken af det første udkast, der omhandler flygtninges værdigenstande, følte regeringen sig nødsaget til at lempe på kravene.  
Derfor er modstanden mere vigtigt end nogensinde før- Vi har en kamp foran os, der ikke alene kan vindes, den skal vindes!

Der er ingen grund til at tro, at det er en nem kamp, vi har forud. Men det er klart, at vi bliver nød til at vise dem, at der er vilje. Og der er en anden vej.  
Over hele Europa hjælper almindelige mennesker flygtninge. De bryder reglerne og tager konsekvenserne, fordi de ved, at det er menneskeliv, vi taler om.. Det er især tydeligt på de græske øer, men det forgår også i Balkanlandene, langs ruten gennem Europa og også i Danmark og Sverige. Sammen viser vi verden, det Europa, som de tror, vi har glemt. Vi viser, at vores sammenhold kan krydse grænser, og der skal fælles solidariske løsninger til!

Der er to billeder fra september sidste år, der står særlig klart i min hukommelse. Og det er billeder af den enorme villighed, der er i danske befolkning til at komme flygtninge i møde.   
Helt almindelige danskere, der ikke i forvejen havde erfaring med politisk aktivisme, kastede sig ind i alt fra indsamling af penge - og uddeling af mad - til transport af flygtninge over grænsen til Sverige.   
De forlod deres trygge hjem for at tage ud på de danske veje og hjælpe mennesker, de aldrig havde mødt, fordi de følte, det var det rigtige at gøre. Fordi de følte et moralsk ansvar.  
Danskerne kørte til Rødby fra alle sider af landet. Og sammen med flygtningene, satte de reglerne ud af spil. De viste, at når uret bliver ret, bliver modstand en pligt. De viste, at civil ulydighed nytter noget! Det kan udfordre et system så meget, at regler, som ingen hidtil havde drømt om at røre ved, fra den ene dag til den anden, kan omfortolkes og Dublin-forordningen blev sat ud af spil.

Det andet billede, er lige så meget en følelse. Det er fra den 12. september, da vi var 40.000 mennesker samlet på Christiansborgs Slotsplads. På en uge samlede titusindvis af mennesker sig for at vise, at vi vil have en anden politik! Samtidigt var der demonstrationer i Århus, Odense, Ålborg og over hele Europa. Vi er en international bevægelse. Og vi skal blive ved med at kæmpe i samlet flok.

Vi bliver nød til at huske på, at dette er et øjebliksbillede, og de politikere vi har, de lever på talte dage. De er frygtsomme, og de har glemt de værdier, som vi ellers elsker så højt i Danmark.   
Det tidligere oppositionsparti Socialdemokratiet ligger på lige linje med den siddende regering, og det er bestemt ikke sundt for et demokrati, at der ikke er et modstykke til den siddende magt. Men modstykket findes. Det findes uden- og inden for Danmark.  
Og det skal vi blive ved med at minde dem om!

I øjeblikket er der mere end 150.000 venligbo'ere landet over. Dagligt minder de os om, at danskerne vil og kan noget andet. De bliver allerede ind-tænkt i integrationsarbejdet i kommunerne landet over, og det er den slags løsninger, der skal i brug. Løsninger, hvor vi møder vores nye medborgere som medmennesker. Og med den respekt, de fortjener. Vi skal huske, at der er en ny generation på vej. En generation, der er håbet for i morgen, og de skal vise os, at vi ikke skal lade os styre af frygt. Vi skal huske, at sammen er vi stærke."

…..

Dialog håber stadig at kunne bringe også filminstruktør

Filminstruktør Michael Graversens talepapir her på et senere tidspunkt?

Øverst på formularen

Nederst på formularen